
Na osnovu člana 9 stav 6 Zakona o zaštiti od buke u životnoj sredini ("Službeni list CG", broj 117/26), Ministarstvo ekologije, održivog razvoja i razvoja sjevera donijelo je
PRAVILNIK
O INDIKATORIMA BUKE, METODAMA IZRAČUNAVANJA, MJERENJA I OCJENJIVANJA NIVOA BUKE U ŽIVOTNOJ SREDINI I SADRŽAJU IZVJEŠTAJA O IZVRŠENOM MJERENJU I OCJENJIVANJU NIVOA BUKE U ŽIVOTNOJ SREDINI∗
("Službeni list Crne Gore", br. 122/26 od 17.08.2026)
Član 1
Ovim pravilnikom propisuju se indikatori buke, metode izračunavanja, mjerenja i ocjenjivanja nivoa buke u životnoj sredini i sadržaj izvještaja o izvršenom mjerenju i ocjenjivanju nivoa buke u životnoj sredini.
Član 2
Indikatori buke su osnovni, pomoćni i dodatni, čija se vrijednost izražava jedinicom decibel.
Osnovni indikatori buke koriste se za izradu strateških karata buke i akcionih planova.
Osim indikatora iz stava 2 ovog člana za lokalne ili nacionalne potrebe, mogu se koristiti i pomoćni indikatori buke pri izradi strateških karata buke i akcionih planova.
Osnovni i pomoćni indikatori buke koriste se za monitoring buke, za pojedinačna mjerenja buke drumskog, željezničkog i vazdušnog saobraćaja, akustičko planiranje i akustičko zoniranje.
Dodatni indikatori buke se koriste za mjerenje buke u zoni uticaja pojedinačnih izvora buke i izvora privremenog karaktera.
Pojedinačni izvori buke iz stava 4 ovog člana su svi izvori buke osim drumskog, željezničkog i vazdušnog saobraćaja.
Izvori buke privremenog karaktera iz stava 5 ovog člana su svi izvori buke čije je djelovanje vezano za povremene aktivnosti ograničenog trajanja i koje ne predstavljaju djelatnost koja je planirana za obavljanje u skladu sa namjenom prostora na kojem se te aktivnosti vrše.
Definicije indikatora buke i način njihovog određivanja su dati u Prilogu 1.
Član 3
Osnovni indikatori buke su:
   1) indikator buke za dan-veče-noć, Lden, koji opisuje ukupno uznemiravanje bukom u životnoj sredini;
   2) indikator buke za noć, Lnight, koji opisuje ometanje sna bukom u životnoj sredini u toku noći.
Pomoćni indikatori buke su:
   1) indikator buke za dan, Lday, koji opisuje uznemiravanje bukom u životnoj sredini u toku dana;
   2) indikator buke za veče, Levening, koji opisuje uznemiravanje bukom u životnoj sredini u toku večeri.
Period od 24 časa se dijeli na tri referentna vremenska intervala: dan (od 7 do 19 časova), veče (od 19 do 23 časa) i noć (od 23 do 7 časova).
Trajanje referentnog vremenskog intervala za ocjenu osnovnih i pomoćnih indikatora buke iznosi 12 sati za referentni vremenski interval dan, četiri sata za referentni vremenski interval veče i osam sati za referentni vremenski interval noć.
Član 4
Dodatni indikatori buke su mjerodavni ekvivalentni kontinualni nivo zvučnog pritiska LReq,T (u daljem tekstu: mjerodavni nivo buke) i maksimalni vremenski i frekvencijski ponderisani nivo zvučnog pritiska LAFmax (u daljem tekstu: maksimalni nivo buke).
Trajanje referentnog vremenskog intervala za ocjenu mjerodavnog nivoa buke iznosi jedan najbučniji sat u toku dana i večeri (od 7 do 23 časova), odnosno u toku noći (od 23 do 7 časova).
Član 5
Metode izračunavanja nivoa buke za utvrđivanje, procjenu ili predviđanje vrijednosti indikatora nivoa buke u životnoj sredini date su u Prilogu 2.
Član 6
Mjerenje i ocjenjivanje buke u životnoj sredini (u daljem tekstu: mjerenje buke) vrši se u skladu sa ovim pravilnikom i standardima MEST ISO 1996-1 i MEST ISO 1996-2.
Član 7
Sadržaj izvještaja o izvršenom mjerenju i ocjenjivanju buke u životnoj sredini dat je u Prilogu 3.
Član 8
Prilozi 1, 2 i 3 čine sastavni dio ovog pravilnika.
Prilozi iz stava 1 ovog člana objaviće se samo u elektronskom izdanju "Službenog lista Crne Gore".
Član 9
Danom stupanja na snagu ovog pravilnika prestaje da važi Pravilnik o metodama izračunavanja i mjerenja nivoa buke u životnoj sredini ("Službeni list CG", br. 27/14, 17/17 i 120/23).
Član 10
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 04122-322/26-51/28
Podgorica, 14. avgusta 2026. godine
Ministar,
Damjan Ćulafić, s.r.
___________________________
∗U ovaj pravilnik prenijeta je Direktiva 2002/49/EZ Evropskog parlamenta i Savjeta od 25. juna 2002. godine o procjeni i upravljanju bukom u životnoj sredini / Directive 2002/49/EC of the European Parliament and of the Council of 25 June 2002 relating to the assessment and management of environmental noise (consolidated text) - 02002L0049-20210729.
NAPOMENA IZDAVAČA:
Priloge koji su sastavni dio ovog propisa možete pogledati ovdje.

